奉和內翰太中臘雪出郊長句
作者：呂南公
朝代：宋

paragraphs: 冬風雖饕少霜霰，一雪偶嚴飄臘旦。
初驚雲物稍悽慘，更覺天威能變換。
翰林太守方出郊，去指登高作榮觀。
崩騰逼眼忽無盡，皎潔映懷成極絢。
從前溫燠自迷舛，到此雱凉誰計算。
下看平路尚稀微，遠望諸峰先片段。
虎頭巖側山腰半，羃䍥薄烟占午爨。
傳聲賓從暫紆餘，命酌聖賢同款緩。
飛花滿席不須拂，小大入腸寧復亂。
山陰安道今在否，更欲扁舟破瀰漫。